দীর্ঘ দিন অশান্তির আগুনে পুড়ছে পাহাড়। চলছে বন‌্ধ। বন্ধ স্কুল, কলেজ, শিক্ষা প্রতিষ্ঠান। বন্ধ চা বাগান, বন্ধ পর্যটন ব্যবসা। এই পরিস্থিতিতে নবান্নে পাহাড়ের দলগুলির সঙ্গে বৈঠক ডেকেছিলেন মুখ্যমন্ত্রী মমতা বন্দ্যোপাধ্যায়। তবে দীর্ঘ আলোচনাতেও কোনও সমাধানের রাস্তা মেলেনি। আপাতত আরও সময় নিয়ে আলোচনা চালানোর সিদ্ধান্ত হয়েছে।
১। মোর্চা, জিএনএলএফ সহ চারটি দল বৈঠকে যোগ দেয়। 
২। আজকের বৈঠকে ইতিবাচক আলোচনা হয়েছে।
৩। আলোচনা শুরু হল। এমন আলোচনা চলতে থাকবে। বন‌্ধ তোলা নিয়ে পাহাড়ের দলগুলি সময় চেয়েছেন।
৪। কথা বলাই বন্ধ ছিল। সেটা শুরু হয়েছে এটা ইতিবাচক। এর পরে ১২ সেপ্টেম্বর বৈঠক হবে।
৫। পাহাড়ে শান্তি ফেরানোর বিষয়ে সকলে এক মত। তবে পাহাড়ের দলগুলি নিজেদের মধ্যে আলোচনা করে জানাবে।
৬। রাজ্য সরকারের পক্ষ থেকে বন‌্ধ তুলে নেওয়ার অনুরোধ করা হয়েছে। এ নিয়ে ভাবনা চিন্তার কথা মিলেছে।
৭। পাহাড়ের দলগুলি গোর্খাল্যান্ড নিয়ে আলোচনা চেয়েছে। এটা নিয়ে পরে কথা হবে। কারণ এটা রাজ্য সরকারের এক্তিয়ারের মধ্যে পড়ে না।
৮। পরের বৈঠক নবান্নে না করে শিলিগুড়িতে উত্তরকন্যায় করা হবে। ১২ সেপ্টেম্বর দুপুর ৩টের সময় এই বৈঠত হবে।
পাহাড়ের দলগুলি এ দিন বৈঠকে সাম্প্রতিক কালের বিভিন্ন সংঘর্ষে যাদের বিরুদ্ধে মামলা চালু হয়েছে তা প্রত্যাহারের দাবি জানিয়েছে। একই সঙ্গে ক্ষতিপূরণের দাবিও উঠেছে। কিন্তু সে ব্যাপারে কোনও প্রতিশ্রুতি দেয়নি রাজ্য। আপাতত সেপ্টেম্বরের বৈঠকের দিকে তাকিয়ে সব পক্ষ।